Opsies vir jou kind se leerbehoeftes - Jou Gesin | Solidariteit WêreldJou Gesin | Solidariteit Wêreld
Tuis › Artikels › Opsies vir jou kind se leerbehoeftes
Opsies vir jou kind se leerbehoeftes
Maandag | 04 Oktober | 2021
Talle leerders se opvoedingsbehoeftes het die afgelope jaar en 'n half verander as gevolg van die Covid-19-pandemie. Leerders wat voorheen goed presteer en floreer het, kan nou moontlik sukkel.
Baie skole het verskillende maatreëls ingestel wat 'n verskeidenheid impakte en uitkomste op leerders tot gevolg gehad het. Onderwyskundiges meen daar is alternatiewe opsies beskikbaar vir leerders wat 'n aangepaste benadering nodig het.
" Baie ouers dink dikwels nie daaraan dat hulle alternatiewe keuses het in plaas daarvan om in 'n omgewing te bly wat hul kinders nie meer dien in die mate wat dit voorheen gedoen het nie," sê Desiree Hugo, akademiese hoof van ADvTECH Schools.
Volgens Hugo het die afgelope jaar en 'n half geweldige druk op ouers en leerders geplaas, met baie leerders wat voorheen emosioneel en op ontwikkelingsvlak goed gevaar het, wat nou sukkel. "Dit noodsaak die oorweging van alternatiewe benaderings of spesialisintervensies."
Dr. Jacques Mostert, akademiese bestuurder van Abbotts College, sê hoewel 'n kind se skool- en akademiese ervaring moontlik voorheen geskik en sinvol was, is dit moontlik nie meer die geval nie. "Dit kan wees dat die omgewing verander het as gevolg van die ervarings van die afgelope jaar, of dat die behoeftes van jou kind verander het, of albei. Indien leerders nie meer hul potensiaal bereik nie, veral na aanleiding van waarnemings die afgelope ses maande, en indien halfjaarverslae aandui dat daar areas is wat aandag verg, moet ouers die bestaande toestande hersien en, indien dit nodig is, veranderinge aanbring in konsultasie met professionele persone," sê dr. Mostert.
Volgens Mostert het sommige leerders dalk kleiner klasse met meer individuele aandag nodig, 'n leeromgewing met 'n meer afgeronde benadering, hulp met geestelike en emosionele gesondheid, 'n minder gestruktureerde omgewing of spesialisondersteuning om te verseker dat hulle uitdagings oorkom en hul potensiaal in die toekoms kan verwesenlik. "Maar om 'n besluit te neem, vereis 'n begrip van watter alternatiewe dit bied," sê hy.
Dr. Greg Pienaar, skoolhoof by The Bridge, sê dat ouers die afgelope jaar opgemerk het dat hul kinders dalk nou behoeftes het wat hulle nog nooit voorheen opgemerk het nie of aan toestande soos aandagafleibaarheidsindroom, disleksie, ligte outisme of angs ly.
"Kinders het moontlik ook siekte of trauma gehad wat hul akademiese vordering beïnvloed het. Baie kinders met gemiddelde en bogemiddelde intelligensie staar hierdie soort uitdagings in die gesig en vereis 'n omgewing met 'n begrip van en reaksie op neurodiversiteit."
Sommige leerders was gelukkig genoeg om skole by te woon wat 'n hoëgehalte- aanlyn aanbieding tydens die inperkings kon bied en die kurrikulum sonder onderbreking kon voortsit. "Sommige het besef dat die aanlyn leeromgewing meer geskik is vir hul persoonlikheid en behoeftes en dat hulle moontlik nou 'n permanente oorskakeling na aanlyn tuisonderrig oorweeg."
Indien tuisonderrig oorweeg word, moet daar deeglik huiswerk gedoen word voordat daar op 'n kurrikulumverskaffer besluit word aangesien die gehalte van die aanbod aansienlik verskil, en die uitkomste ook, sê Colin Northmore, hoof van Evolve Online School.
Dr. Mostert sê om 'n nuwe onderrigpad te begin, kan beteken dat 'n leerder bloot in 'n anders gestruktureerde en koesterende omgewing kan voortgaan. "As dit nie goed gaan met 'n leerder nie en ouers begin bekommerd raak oor hul huidige trajek, kan dit die moeite werd wees om na 'n hoërskool te soek waardeur 'n leerder kan voortgaan in 'n omgewing wat fokus op progressiewe akademiese verbetering."